Fondse vir Heilbron-konsentrasiekamp | Maroela Media
Tydens die Anglo-Boereoorlog (1899 – 1902) is 1 124 bejaardes, vroue en kinders in hierdie konsentrasiekamp oorlede.
Volgens Alana Bailey, adjunk uitvoerende hoof van AfriForum verantwoordelik vir erfeniskwessies, is die begraafplaas die afgelope twee jaar deur die Erfenisstigting gerestoureer, maar dringende aandag is nodig om te verseker dat die goeie werk nie tot niet gaan nie. “Begraafplase is ŉ skakel met ons verlede, maar ook ŉ waardevolle bron van inligting oor maatskaplike en kultuurhistoriese omstandighede in die verlede,” het sy gesê. “Ons is dit aan die mense wat in Heilbron se konsentrasiekampbegraafplaas ŉ laaste rusplek gevind het, verskuldig om hulle nagedagtenis met waardigheid te behandel en die terrein te bewaar.”
Bailey het gesê owerhede versaak toenemend hulle plig om erfenisterreine te versorg en as gemeenskappe soos dié van Heilbron en organisasies soos AfriForum nie saamwerk om iets aan die saak te doen nie, sal onvervangbare kultuurskatte tot niet gaan.
CW Els, AfriForum se gemeenskapkoördineerder vir die Vrystaat, het beklemtoon dat AfriForum graag deur projekte soos hierdie by die bewaring van plaaslike gemeenskappe se kultuurhistoriese erfenis betrokke wil raak. Dit is maar een van talle gevalle waar ‘n gemeenskap aangemoedig word om betrokke te raak by die doeltreffende bestuur van ŉ dorp. Om bloot aan te dring op grondwetlike regte is lankal nie meer genoeg nie, gemeenskappe moet beheer neem en self optree waar hulle dit nodig vind.
Individue of gemeenskappe wat graag met soortgelyke bewaringsaksies gemoeid wil raak, of ŉ AfriForum-tak wil stig, is welkom om AfriForum te kontak by [email protected] of 086 102 0030 of SMS jou dorp se naam na 45266.
Zuma glo ongelukkig oor Nkandla-onkoste